ARIP บวก 5% ลุ้นรายได้ปีนี้โต 30% รับปัจจัยหนุนธุรกิจสื่อ-งานอีเว้นท์ฟื้น
ARIP บวก 5% ลุ้นรายได้ปีนี้โต 30% หลังคาดการแพร่ระบาดของเชื้อไวรัสโควิด-19 ไม่รุนแรงเท่าที่ผ่านมา หนุน 3 ธุรกิจของบริษัทฟื้น 
ARIP บวก 5% ลุ้นรายได้ปีนี้โต 30% ได้รับปัจจัยหนุนจากทั้ง 3 ธุรกิจ คือ ธุรกิจสื่อและคอนเทนต์ ธุรกิจการจัดงานนิทรรศการ งานแสดงสินค้า และกิจกรรมทางการตลาด รวมไปถึงธุรกิจ Digital Service & Platform มีทิศทางฟื้นตัวอย่างต่อเนื่อง
22 มี.ค. 2565

ผู้สื่อข่าวรายงานว่าวันนี้ (22 มี.ค. 2565) ราคาหุ้นบริษัท เออาร์ไอพี จำกัด (มหาชน) หรือ ARIP ณ เวลา 15:28 น. อยู่ที่ระดับ 1.18 บาท เพิ่มขึ้น 0.06 บาท หรือ 5.36% โดยทำจุดสูงสุดที่ 1.20 บาท และทำจุดต่ำสุดที่ 1.11 บาท ด้วยมูลค่าการซื้อขาย 70.84 ล้านบาท

นายบุญเลิศ นราไท ประธานเจ้าหน้าที่บริหาร ARIP เปิดเผยว่า บริษัทฯ คาดรายได้ปี 2565 จะสามารถเติบโตได้ 20-30% จากปีก่อนมีรายได้ 169.22 ล้านบาท โดยได้รับปัจจัยหนุนจากทั้ง 3 ธุรกิจของบริษัท คือ ธุรกิจสื่อและคอนเทนต์ ธุรกิจการจัดงานนิทรรศการ งานแสดงสินค้า และกิจกรรมทางการตลาด รวมไปถึงธุรกิจ Digital Service &amp; Platform ที่มีทิศทางฟื้นตัวอย่างต่อเนื่อง แม้ยังมีการแพร่ระบาดของเชื้อไวรัสโควิด-19 สายพันธุ์โอมิครอน แต่เชื่อว่าสถานการณ์จะไม่รุนแรงเท่าปีที่ผ่านมา
โดยบริษัทฯ ยังคงมีการจัดกิจกรรมต่อเนื่องให้กับลูกค้า อาทิ งานออกร้านคณะภริยาทูต งานกาชาดออนไลน์ รวมถึงมีโอกาสจากหน่วยงานภาครัฐและภาคเอกชนที่ติดต่อเข้ามาให้บริษัทจัดงานให้ทั้งในรูปแบบ Virtual และ Hybrid ซึ่งบริษัทมีเป้าหมายในการสร้างนวัตกรรมการจัดงานรูปแบบใหม่เน้นเนื้อหาสร้างสรรค์ โดยเฉพาะการจัดงานแบบ Virtual Event ที่มีการนำเทคโนโลยี AR, VR และ Metaverse เข้ามาใช้มากขึ้นเพื่อเพิ่มมูลค่า ซึ่งจะเห็นในช่วงปลายปี 2565
สำหรับการ Commart ปี 2565 ตั้งเป้าจัด 3 ครั้ง ครั้งแรกในวันที่ 31 มี.ค.-3 เม.ย. โดยจะมีการเชื่อมโยงเทคโนโลยี Metaverse เข้ามาเป็นแนวคิดในการจัดงานเพื่อเป็นการอัพเดทเทรนด์เทคโนโลยีใหม่ๆ โดยเฉพาะที่กำลังเป็นกระแสในขณะนี้ ทั้งเรื่องของโทเคน หรือ NFT และโลกเสมือนจริง (Virtual Reality) ซึ่งเป็นแนวโน้มที่กำลังมา และถือว่าเป็นสิ่งที่ทุกคนควรรู้จักรและเรียนรู้
นอกจากนี้ได้เปิดตัวความร่วมมือใหม่กับ BRANDVERSE ผู้พัฒนาแพลตฟอร์ม Metaverse สัญชาติไทยสร้างประสบการณ์ออนไลน์ในโลกเสมือนจริงให้กับผู้เข้าชมงาน พร้อมทำโปรโมชั่นและกิจกรรมพิเศษร่วมกับพันธมิตรจากแบรนด์และรีเทลไอทีชั่นนำ
“เรามองภาพรวมงานอีเว้นท์จะฟื้นตัวขึ้น แม้จะยังมีการแพร่ระบาดของเชื้อไวรัสโควิด-19 อย่างต่อเนื่อง แต่ในปัจจุบันอาการไม่รุนแรงนัก และภาครัฐบาลเตรียมประกาศเป็นโรคประจำถิ่น ประกอบกับการได้รับวัคซีนกันอย่างทั่วถึง ประชาชนจึงไม่มีความกังวลมากนัก อย่างไรก็ตาม รูปแบบวิธีการจัดงานได้เปลี่ยนไปแล้ว งานออนไลน์สามารถเข้าถึงคนจากทุกหนทุกแห่ง มีระบบแพลตฟอร์มสำหรับการซื้อขายที่สามารถซื้อจากที่ไหนก็ได้ แม้จะกลับมาจัดงานได้แบบปกติ แต่เชื่อว่าผู้จัดงานก็จะไม่ทิ้งกลุ่มคนที่อยู่บนออนไลน์ หรือคนที่ไม่สามารถเดินทางมาร่วมงานได้ รูปแบบการจัดงานจึงถูกปรับเปลี่ยนไปอยู่ในรูปแบบ Hybrid แน่นอน ทำให้เป็นโอกาสดีสำหรับบริษัทที่มีประสบการณ์และความพร้อมทั้งการจัดงานรูปแบบ On ground และ Online” นายบุญเลิศ กล่าว